arnastofnun/IGC-2024 huggingface dataset:
Ríkisstjóri Íslands

Ríkisstjóri Íslands var embætti sem stofnað var í maí árið 1941 og var við lýði til 17. júní árið 1944. Embættið var forveri embættis forseta Íslands og var Sveinn Björnsson sendiherra Íslands í Danmörku og síðar forseti, sá eini sem gegndi ríkisstjóraembættinu. Ríkisstjóri var æðsti embættismaður Íslands og þjóðhöfðingi til bráðabirgða.

Eftir að Þjóðverjar réðust inn í Danmörku og hernámu landið í apríl árið 1940, leit Alþingi svo á að Kristján 10. Danakonungur væri ekki fær um að fara með konungsvaldið og ákvað Alþingi að taka sér það vald sem konungur hafði haft. Í maí árið 1941 ákvað Alþingi hins vegar að embætti ríkisstjóra Íslands yrði sett á stofn og skyldi kjósa hann til eins árs í senn.

Fyrsta ríkisstjórakosningin fór fram þann 17. júní 1941. Sveinn Björnsson hlaut 37 atkvæði en Jónas Jónsson frá Hriflu hlaut eitt akvæði, sex atkvæðaseðlar voru auðir og fimm þingmenn voru fjarverandi.

Nokkrum dögum áður en ríkisstjórinn var kosinn fékk ríkisstjórnin inn á borð sitt erindi frá Sigurði Jónassyni þar sem hann óskaði eftir því að gefa jörðina Bessastaði á Álftanesi svo þær mætti verða aðsetur ríkisstjóra. Þann 18. júní 1941, degi eftir að ríkisstjórakosninguna, ákvað ríkisstjórn Íslands að þiggja boð Sigurðar.
Elísabet Gunnarsdóttir

Elísabet Gunnarsdóttir (fædd 21. maí 1945) er framhaldsskólakennari, þýðandi og myndlistargagnrýnandi í Reykjavík. Hún er einn af stofnendum Rauðsokkahreyfingarinnar.
Vicarage Road

Vicarage Road er knattspyrnuvöllur í Watford á Englandi og heimavöllur Watford F.C.. Völlurinn tekur rúm 22.000 í sæti. Verið er að stækka völlinn. Ein stúkan heitir Sir Elton John stand en tónlistarmaðurinn Elton John hefur stutt við liðið.
Chiloé-eyja

Chiloé-eyja (spænska: "Isla de Chiloé"), er stærsta eyja Chiloé-eyjaklasans undan ströndum Suður-Síle, í Los Lagos-fylki. Hún er næst stærsta eyja landsins á eftir Stóru Eldlandsey; 8.394 ferkílómetrar. Höfuðstaðurinn heitir Castro en alls búa um 150.000 manns á Chiloé-eyju. Áformað er að byggja brú til meginlandsins frá eyjunni.

Tempraður regnskógur er á vesturhluta eyjunnar og er þar Chiloé-þjóðgarðurinn. Spænskir landnemar nefndu eyjuna í fyrstu "Nýju-Galisíu" en Chiloé varð ofan á. Það er úr máli frumbyggja og þýðir "staður mávanna".
Kristín Jóhannesdóttir

Kristín Jóhannesdóttir (f. 17. nóvember 1948) er íslenskur leikstjóri. Kristín hefur leikstýrt fjölda verka á leiksviði og í sjónvarpi en einnig kvikmyndum.

Foreldrar Kristínar voru Sigurbjörg Þorvaldsdóttir (1918-2007) húsmóðir og Jóhannes Elíasson (1920-1975) bankastjóri. Eiginmaður Kristínar var Sigurður Pálsson (1948-2017) rithöfundur og skáld. Sonur þeirra er Jóhannes Páll (f.1987)

Kristín lauk stúdentsprófi frá Menntaskólanum í Reykjavík árið 1969 og hélt að því loknu til Frakklands og lauk námi í bók­mennt­um og kvik­mynda­fræðum frá Uni­versité Paul Valéry í Mont­p­ellier árið 1975, DEA gráðu (fyrri hluta doktors­gráðu) í kvik­mynda­fræðum frá sama skóla 1977 og síðar loka­prófi í kvik­mynda­leik­stjórn.

Starfsferill.

Kristín hefur starfað sem leikstjóri við Borgarleikhúsið og Þjóðleikhúsið og leikstýrt þar fjölda verka en einnig hefur hún leikstýrt hjá Stúdentaleikhúsinu og Nemendaleikhúsinu. Kristín leikstýrði einnig óperunni Tunglskinseyjunni sem frumflutt var í Peking árið 1997 og síðar sýnd á stóra sviði Þjóðleikhússins. Hún hefur einnig leikstýrt sjónvarps- og útvarpsleikritum. Hún hefur setið í stjórnum Kvikmyndasjóðs, Listahátíðar í Reykjavík, Kvikmyndahátíðar í Reykjavík og Kvikmyndaklúbbs Íslands auk þess sem hún hefur setið í fjölda annarra stjórna og nefnda á sviði lista og menningar.

Viðurkenningar.

Kristín hefur hlotið fjölda viðurkenninga fyrir störf sín og kvikmyndir hennar hlotið viðurkenningar og verðlaun á fjölda innlendra og erlendra kvikmyndahátíða. Árið 2015 var Kristín útnefnd Borgarlistamaður Reykjavíkur, hún hlaut Grímuna, íslensku leiklistarverðlaunin árið 2009 fyrir leikstjórn sína á verkinu "Utangátta" eftir Sigurð Pálsson og heiðursverðlaun Eddunnar, íslensku kvikmynda- og sjónvarpsverðlaunanna árið 2013. Kristín var sæmd riddarakrossi Hinnar íslensku fálkaorðu árið 2015 fyrir framlag sitt til íslenskrar leiklistar og kvikmyndagerðar. Einnig var hún sæmd riddarakrossi frönsku heiðursorðunnar árið 2018.
Cerastium viscatum

Cerastium viscatum er jurt af hjartagrasaætt. Hún er ættuð frá Ítalíu.
Cerastium venezuelanum

Cerastium venezuelanum er jurt af hjartagrasaætt. Hún er ættuð frá Venezuela.
Cerastium theophrasti

Cerastium theophrasti er jurt af hjartagrasaætt. Hún er ættuð frá Grikklandi.
Cerastium runemarkii

Cerastium runemarkii er jurt af hjartagrasaætt. Hún er ættuð frá Grikklandi.
Skútustaðagígar

Skútustaðagígar eru gervigígar við Skútustaði á suðurströnd Mývatns. Þeir voru friðlýstir árið 1973. Tvær merktar gönguleiðir eru á svæðinu. Gígarnir eru grónir en viðkvæmir átroðningi. Ríkulegt fuglalíf er þar.

Tenglar.

Skútustaðagígar -Umhverfisstofnun
Cerastium racemosum

Cerastium racemosum er jurt af hjartagrasaætt. Hún er ættuð frá Venesúela.
Grunnafjörður

Grunnafjörður einnig kallað Leirárvogar er friðlýst svæði í Leirársveit; norðan Akrafjalls. Svæðið var friðlýst árið 1994 og verndað árið 1996 samkvæmt Ramsar-sáttmálanum um votlendi. Eins og nafnið gefur til kynna er hinn eiginlegi fjörður grunnur og á leirunum þar er ríkulegt smádýra-, fiska- og og fuglalíf. Um 25% margæsarstofnsins hefur viðkomu í Grunnafirði á ferðum sínum frá meginlandi Evrópu. Land innan friðlandsins er í einkaeigu. Aðgengi er því takmarkað. Frá 15.apríl til 15.júlí er svæðið lokað almenningi. Þess utan er hægt að heimsækja friðlandið með leyfi landeigenda.
Cerastium orithales

Cerastium orithales er jurt af hjartagrasaætt. Hún er ættuð frá Mexíkó.
Helgi Jónasson

Helgi Jónasson (26. september 1887 til 13. apríl 1972) var grasafræðingur, bóndi og plöntusafnari. Hann fæddist og ólst upp á Gvendarstöðum í Köldukinn og tók þar við búi. Helgi var part úr vetri á unglingaskóla á Ljósavatni og fór 19 ára í Hólaskóla og útskrifaðist þaðan eftir tvö ár. Hann kvæntist Halldóru Jónsdóttur frá Fornastöðum. Þau eignuðust átta börn.

Helgi hafði brennandi áhuga á grasafræði bæði túngrösum og villtum íslenskum jurtum. Hann var farinn að safna jurtum og þurrka áður en hann fór í Hólaskóla og hélt þeirri söfnun áfram ævilangt. Hann byrjaði snemma að safna plöntum úr Mývatnssveit eða í kringum 1908 og hóf trjárækt á Gvendarstöðum 1911 með birkitjám sem hann sótti í Fellsskóg en hann sótti nógu stór tré til að búpeningur næði ekki að éta af þeim laufið. Seinna kom hann upp skógræktarreit á bænum og ræktaði tré upp af fræi.

Upp úr 1930 hefjast gróðurathugunarferðir Helga utan heimabyggðar en hann fór nánast árlega 2-3 vikur á sumri í rannsókna- og söfnunarferðir. Fyrstu sumrin fór hann um sveitir Suður-Þingeyjarsýslu og til Austurlands en síðar til Eyjafjarðar, Skagafjarðar, Húnavatnssýslu og um mikinn hluta Vestfjarða og Stranda.

Helgi birti rannsóknir sínar í 12 ritgerðum alls i Náttúrufræðingnum og tímaritinu Flóru.

Helgi var vandvirkur safnari og fór plöntusafn hans til Náttúrufræðistofnunar Íslands.

Hann var jarðaður í heimagrafreit á Gvendarstöðum.
ELIZA

ELIZA er gervigreindarforrit á sviði tungutækni og málskilnings sem hannað var 1964 til 1966 við gervigreindarmiðstöð MIT af Joseph Weizenbaum.

Forritinu var ætlað að sýna yfirborðleg samskipti milli manns og tölvu þannig að Eliza hermdi eftir samtali með að nota mynstur og orðaskipti til að láta líta út fyrir að forritið skildi samtalið. Í forritinu voru skriftur með fyrirmælum um hvernig ætti að bregðast við. Forritið var upphaflega skrifað í SLIP forritunarmálinu en í því gat ELIZA tekið við gögnum frá notanda og unnið úr þeim og tekið þátt í orðræðu.

ELIZA var ein af fyrstu spjöllurum (e. chatterbot) og eitt af fyrstu forritum sem var fært um að reyna við Turing-prófið.
Óskar Guðmundsson (skáldsagnahöfundur)

Óskar Guðmundsson (f. 28. mars 1965) er íslenskur rithöfundur. Hann hefur gefið út þrjár skáldsögur. Sú fyrsta, "Hilma", kom út árið 2015. Hún hlaut íslensku glæpasagnaverðlaunin Blóðdropann árið 2016 sem besta íslenska glæpasagan 2015 og var valin sem framlag Íslands til norrænu glæpasagnaverðlaunanna Glerlykilsins. Sagafilm keypti réttinn að "Hilmu" til framleiðslu sjónvarpsþátta. "Blóðengill" kom út árið 2018 og er sjálfstætt framhald af "Hilmu". Þriðja skáldsagan, Boðorðin kom út 2019.

Árið 2021 skrifaði Óskar undir útgáfusamning við Storytel. Hann skrifaði skáldsöguna Dansarinn, sem kemur út í nóvember 2021.

Tengill.

Óskar Guðmundsson - Heimasíða
Hútí-fylkingin

Hútí-fylkingin (opinberlega Ansar Allah en í daglegu tali Hútar) er stjórnmála- og vígahópur sem varð til í Saada-héraði í Jemen á tíunda áratugnum. Hútar hafa haldið uppi vopnaðri baráttu gegn stjórnvöldum Jemen frá árinu 2004 og hafa frá árinu 2015 ráðið yfir Sana, höfuðborg landsins.

Saga.

Hútí-fylkingin var stofnuð árið 1992 og er kennd við Hússein Badreddin al-Hútí, upphaflegan leiðtoga hreyfingarinnar. Hútar aðhyllast zaidisma, sjaldgæfa útgáfu af íslamstrú sem er jafnan flokkuð sem afbrigði af sjía-íslam. Hreyfingin var í upphafi friðsöm og talaði fyrir umburðarlyndi meðal Jemena og auknu sjálfræði fyrir zaidíska ættbálka í norðurhluta Jemen en árið 2004 hófu Hútar hins vegar uppreisn gegn ríkisstjórn Ali Abdullah Saleh forseta sem leiddi til þess að Hússein var drepinn. Eftir dauða Hússeins tók bróðir hans, Abdúl Malik al-Hútí, við forystu hreyfingarinnar ásamt tveimur fleiri bræðrum.

Í arabíska vorinu árið 2011 tóku Hútar þátt í fjöldamótmælum gegn stjórn Saleh sem leiddu til þess að Saleh sagði af sér í byrjun næsta árs og Abdrabbuh Mansur Hadi tók við forsetaembættinu. Árið 2014 tókst Hútum að nýta sér veikleika ríkisstjórnar Hadi og leggja undir sig stóra hluta af Jemen. Í janúar árið 2015 lögðu Hútar undir sig höfuðborgina Sana, hnepptu Hadi forseta í stofufangelsi og neyddu hann til að segja af sér. Hadi slapp úr haldi Hútanna mánuði síðar, afturkallaði afsögn sína og kom upp bækistöðum eigin ríkisstjórnar í Aden. Borgarastyrjöld hefur ríkt í Jemen á milli Hútí-fylkingarinnar og stjórnar Jemen síðan þá.

Í mars árið 2015 hófu stjórnvöld Sádi-Arabíu inngrip í borgarastyrjöldina í Jemen til að aðstoða Hadi við að vinna bug á uppreisn Húta. Sádar hafa vænt Húta um að vera bandamenn sjíaíslömsku klerkastjórnarinnar í Íran eða um að vera blátt áfram strengjabrúður Írana. Stjórnvöld í Íran neita því opinberlega að hafa veitt Hútum stuðning í borgarastyrjöldinni og deilt hefur verið um hve mikil, ef einhver, ítök Írana eru í uppreisn Hútanna. Líklegt þykir þó að áhrif Írana í hreyfingunni hafi aukist á síðari köflum stríðsins og að Hútar hafi tekið við vopnasendingum frá Íran.

Frá 2014 til 2017 voru Hútarnir í bandalagi við hinn gamla óvin sinn, fyrrum forsetann Saleh, og nutu stuðnings öryggissveita hans gegn ríkisstjórn Hadi þegar Sana var hertekin. Hútar snerust gegn Saleh á ný í lok ársins 2017 þegar Saleh reyndi að hefja samningaviðræður við Sáda og sökuðu hann um landráð. Til átaka kom milli Húta og stuðningsmanna Saleh í Sana og Saleh sjálfur var drepinn þegar hann reyndi að flýja borgina.

Í janúar árið 2021 lýsti ríkisstjórn Bandaríkjanna því yfir að Hútí-fylkingin yrði formlega skilgreind af ríkinu sem hryðjuverkasamtök. Ákvörðunin sætti talsverðri gagnrýni, meðal annars af hálfu Matvælaáætlunar Sameinuðu þjóðanna, þar sem talið var líklegt að skilgreiningin myndi erfiða innflutning á matvælum og hjálpargögnum til stríðshrjáðra borgara sem búa á yfirráðasvæði Húta í Jemen. Þessi sjónarmið leiddu til þess að Hútar voru teknir af hryðjuverkalistanum í febrúar sama ár eftir stjórnarskipti í Bandaríkjunum.
Föstudagar fyrir framtíðina

Föstudagar fyrir framtíðina (enska: Fridays for Future, stutt FFF, einnig skólaverkfall vegna loftslags eða loftslagsverkfalls, upprunalegt sænskt heiti Skolstrejk för klimatet) er alþjóðleg félagsleg hreyfing nemenda sem leggja sig fram um umfangsmestu, skjótustu og skilvirku loftslagsverndarráðstafanir sem mögulegt er til að ná 1,5 gráðu upplausn sem samþykkt var á Alþjóðlegu loftslagsráðstefnunni í París 2015 (COP 21) í Alheims loftslagssamkomulaginu.

Hreyfingin byrjaði á verkfalli hennar Gretu Thunberg fyrir framan þinghúsið í Stokkhólmi og þroskaðist fljótt í stórt alþjóðlegt frumkvæði.

Markmiðin.

Markmiðið hreyfingarinnar er að beina athygli að loftlagsmálum og aðgerðum sem þarf að gera.
Paolo Macchiarini

Paolo Macchiarini (fæddur 22. ágúst 1958) er ítalskur skurðlæknir og vísindamaður. Hann hefur verið ásakaður um blekkingar í vísindagreinum.

Macchiarini var áður talinn brautryðjandi varðandi stofnfrumurannsóknir og skurðaðgerðir þar sem plastbarki var græddur í sjúkling og tengdur frumuvef. Hann varð gestakennari við Karólínska sjúkrahúsið í Stokkhólmi frá 2010. Macchiarini var ásakaður um misferli í vísindum og fyrir að hafa brotið siðareglur með því að framkvæma aðgerðir sem eru á tilraunastigi á sjúklingum sem voru tiltölulega heilbrigðir. Sjö af átta sjúklingum sem gengust undir barkaígræðslu hafa látist.

Macchiarini hefur haldið áfram tilraunum með stofnfrumur og plastígræðslur og var meðhöfundur 2018 á grein þar sem fjallað er um tilraun með ágrætt vélinda í bavíönum.
Ferðabók Eggerts Ólafssonar og Bjarna Pálssonar

Ferðabók Eggerts Ólafssonar og Bjarna Pálssonar kom fyrst út árið 1772 á dönsku (Rejse igennem Island) og síðar á íslensku. Bókin er gagnmerk heimild um landshætti og líf Íslendinga á 18. öld.
Vogajurt

Vogajurt (fræðiheiti "Ruppia cirrhosa" ) er vatnaplanta af hnotsörvaætt (Ruppiaceae). Vogajurt er ný tegund á Íslandi en hún er náskyld lónajurt.
Rétthæfi

Rétthæfi er hæfi einstaklings til þess að eiga réttindi og að geta borið skyldur. Almennt séð hefst rétthæfi viðkomandi við fæðingu og lýkur síðan við andlát. Eftir atvikum getur það hafist fyrr, til að mynda vegna löggjafar þar sem ófædd börn njóta tiltekinnar verndar, og einnig síðar í tilviki dánarbúa viðkomandi. Einstaklingur er hlýtur rétthæfi er ekki sviptur því á meðan hann er á lífi.
Delta Rhythm Boys

The Delta Rhythm Boys var bandarískur sönghópur frá Oklahoma sem starfaði í 50 ár samfellt, frá árinu 1934 til 1987.

Sönghópurinn naut mikilla vinsælda í útvarpi og kvikmyndum í Bandaríkjunum fram á miðjan sjötta áratuginn en þá flutti hópurinn sig til Evrópu og kom víða fram, sérstaklega á norðurlöndunum.

Árið 1963 héldu Delta Rhythm Boys sex tónleika á Íslandi árið 1963 fyrir tilstilli knattspyrnudeildar Víkings.

Sérstaklega vel var látið af tónleikum þeirra hér á landi en upphaflega stóð til að Delta Rythm Boys héldu hér ferna tónleika, en fljótlega seldist upp á þá alla.

Skipuleggjendum tókst þá að framlengja dvöl sveitarinnar hér á landi og lék hún á tvennum tónleikum til viðbótar.
Bismarck (Norður-Dakóta)

Bismarck er höfuðborg bandaríska fylkisins Norður-Dakóta. Íbúar eru um 73.000 (2018) en á stórborgarsvæðinu búa um 133.000.

Borgin er nefnd eftir Otto von Bismarck en Kyrrahafslestarfélagið vonaðist til að þýskir innflytjendur og fjárfestar kæmu til staðarins.
Ulbricht-kenningin

Ulbrict-kenningin (nefnd eftir austur-þýska leiðtoganum Walter Ulbricht) var utanríkisstefna á tímum kalda stríðsins sem gerði ráð fyrir því að Austur-Þýskaland og Vestur-Þýskaland gætu ekki átt í eðlilegu stjórnmálasambandi nema með því skilyrði að bæði ríkin viðurkenndu fyrirvaralaust fullveldi hvers annars. Ulbricht-kenningin var á skjön við vestur-þýsku Hallstein-kenninguna, sem var byggð á þeirri stefnu að Vestur-Þýskaland væri eina lögmæta þýska ríkið og að viðurkenning á sjálfstæði og fullveldi Austur-Þýskalands væri með öllu óásættanleg.

Stjórn Austur-Þýskalands naut stuðnings annarra kommúnistaríkja á borð við Tékkóslóvakíu, Pólland, Ungverjaland og Búlgaríu fyrir stefnu sinni. Þessi ríki féllust öll á að eiga ekki í eðlilegu stjórnmálasambandi við Vestur-Þýskaland nema að undangenginni viðurkenningu þess á fullveldi Austur-Þýskalands.

Að endingu ákváðu stjórnvöld Vestur-Þýskalands að láta af Hallstein-kenningunni og tóku hennar í stað upp svokallaða Austurstefnu (þýska: "Ostpolitik"). Í desember árið 1972 gerðu Austur- og Vestur-Þýskaland með sér samning sem fól í sér gagnkvæma viðurkenningu á sjálfstæði beggja ríkjanna. Samningurinn gerði ríkjunum jafnframt kleift að skiptast á sendiráðum og að gerast fullgildir aðilar að Sameinuðu þjóðunum.
Lýðræðisflokkurinn (Ítalía)

Lýðræðisflokkurinn eða Demókrataflokkurinn (ítalska: Partito Democratico) er stjórnmálaflokkur á Ítalíu sem stofnaður var 2007.

Meðan á 15. löggjafarþingi Ítalíu stóð var Lýðræðisflokkurinn hluti af annarri ríkisstjórn Romano Prodi. Prodi hafði unnið sigur í þingkosningum árið 2006 ásamt Einingarbandalaginu, kosningabandalagi vinstriflokka sem taldi til sín Ítalska vinstri-lýðræðisflokkinn, forvera Lýðræðisflokksins. Lýðræðisflokkurinn var stofnaður eftir sigur Einingarbandalagsins sem samruni aðildarflokka kosningabandalagsins í viðleitni til þess að sameina ítalska vinstriflokka í einn miðvinstriflokk.

Lýðræðisflokkurinn bað ósigur fyrir miðhægribandalagi Silvio Berlusconi í þingkosningum árið 2008 og gekk í stjórnarandstöðu. Í nóvember árið 2011 veitti Lýðræðisflokkurinn nýrri ríkisstjórn Mario Monti þingstuðning eftir hrun ríkisstjórnar Berlusconi. Bandalag miðvinstriflokka vann sigur í þingkosningum árið 2013. Lýðræðisflokkurinn varð stærsti flokkurinn á ítalska þinginu og leiddi þrjár ríkisstjórnir á næsta þingtímabili, undir forystu Enrico Letta, Matteo Renzi og Paolo Gentiloni.

Lýðræðisflokkurinn tapaði þingkosningum árið 2018 og gekk í stjórnarandstöðu á ný. Eftir að ríkisstjórn Fimmstjörnuhreyfingarinnar og Norðursambandsins hrundi í ágúst árið 2019 stofnaði Lýðræðisflokkurinn nýja samsteypustjórn ásamt Fimmstjörnuhreyfingunni með Giuseppe Conte sem forsætisráðherra.

Árið 2019 urðu tveir klofningar úr Lýðræðisflokknum. Sá fyrri varð í ágúst árið 2019 þegar Carlo Calenda sagði sig úr flokknum og stofnaði hreyfinguna Siamo Europei (íslenska: „Við erum Evrópumenn“) til að mótmæla samstarfi flokksins við Fimmstjörnuhreyfinguna. Sú síðari varð í september 2019 þegar Matteo Renzi sagði sig úr flokknum og stofnaði flokkinn Italia Viva. Italia Viva studdi fyrst um sinn ríkisstjórnarsamstarfið og hélt tveimur ráðuneytum í stjórninni. Þann 14. janúar 2021 dró Renzi hins vegar stuðning nýja flokksins við ríkisstjórnina til baka, sem leiddi til afsagnar stjórnar Giuseppe Conte ellefu dögum síðar og til þess að fyrrum seðlabankastjóranum Mario Draghi var boðið að mynda þjóðstjórn. Lýðræðisflokkurinn á aðild að stjórn Draghi ásamt flestum öðrum helstu þingflokkum Ítalíu.

Árið 2016 taldi Lýðræðisflokkurinn til sín 405.041 meðlimi, sem var 2,5% aukning frá fyrra ári. Á evrópskum vettvangi gekk Lýðræðisflokkurinn formlega til liðs við Flokk evrópskra sósíalista þann 27. febrúar 2014, en hann hafði þegar tekið myndað náið samstarf við þá hreyfingu og myndaði árið 2009 þingflokk Framsóknarbandalags sósíalista og demókrata.
Lýðræðissveitir Sýrlands

Lýðræðissveitir Sýrlands (arabíska: قوات سوريا الديمقراطية eða "Quwwāt Sūriyā al-Dīmuqrāṭīya"; kúrdíska: Hêzên Sûriya Demokratîk), oft stytt í SDF, HSD eða QSD, eru hernaðarbandalag í sýrlensku borgarastyrjöldinni. Bandalagið mynda aðallega kúrdískar, arabískar og assýrískar skæruhreyfingar en auk þeirra telja Lýðræðissveitirnar til sín nokkrar fámennari sveitir armena, túrkmena og téténa. Hernaðarleg forysta Lýðræðissveitanna er í höndum Varnarsveita Kúrda (YPG), hernaðarsveitar sýrlenskra kúrda. Lýðræðissveitirnar voru stofnaðar í október árið 2015 og yfirlýst markmið þeirra er að berjast fyrir stofnun veraldlegs, lýðræðislegs og ómiðstýrðs stjórnarfyrirkomulags í Sýrlandi. Lýðræðislega fylkjasambandið í Norður-Sýrlandi hefur frá desember 2016 skilgreint Lýðræðissveitirnar formlega sem varnarher sinn í stjórnarskrá sinni.

Helstu andstæðingar Lýðræðissveitanna í borgarastyrjöldinni hafa verið hópar íslamista og arabískra þjóðernissinna, sér í lagi Íslamska ríkið (ISIS), al-Kaída og stjórnarandstöðuhópar sem njóta stuðnings tyrknesku ríkisstjórnarinnar. Lýðræðissveitirnar hafa einbeitt sér að því að berjast við íslamska ríkið og þeim hefur tekist að hrekja liðsmenn þess frá ýmsum mikilvægum hernámssvæðum í Sýrlandi. Í nóvember árið 2016 hófu Lýðræðissveitirnar árás á al-Raqqah, höfuðvígi ISIS í Sýrlandi. Orrustunni um al-Raqqah lauk með sigri Lýðræðissveitanna í október árið 2017 og liðsmenn þeirra frelsuðu borgina undan hernámi ISIS. Í mars árið 2019 lýstu talsmenn Lýðræðissveitanna því yfir að íslamska ríkið í Sýrlandi hefði verið gersigrað eftir að hafa hernumið bækistöðvar þess í Baghuz.
Lemona

Lemona (gríska: Lemona) er þorp í Paphos hverfi á Kýpur sem er staðsett um 25 km norðaustur af bænum Paphos og 7 km vestur af Agios Fotios.
Nammibar

Nammibar er svæði eða útskot í matvöruverslun eða kvikmyndahúsi þar sem viðskiptavinum býðst að kaupa sælgæti eftir vigt.

Sælgætið er geymt í þartilgerðum einingum oftast úr plasti og flokkað eftir tegundum.

Dæmi um sælgæti á nammibörum eru brjóstsykurs molar, karamellur, ávaxtahlaup, lakkrís og súkkulaði.

Nammibarirnir hófu innreið sína í verslanir eftir að tími söluturna leið undir lok en fram að því hafði sambærilegt sælgæti verið selt í stykkjatali og talið ofaní græna eða bleika poka af starfsfólki og gekk þá undir nafninu "Bland í poka".

Flestir nammibarir bjóða afslátt um helgar allt að fimmtíu prósent en mismunandi er hversu lengi afslátturinn er í gildi.

Sumar verslanir bjóða afsláttinn aðeins á Laugardögum en dæmi er um að verslanir bjóði afsláttinn alla helgina, Föstudag, Laugardag og Sunnudag.
Burðarlaupur

Burðarlaupur eða meis er rimlakassi til að flytja í hey eða annan varning. Laupar voru fyrr á öldum mikilvægt tæki til flutninga í Færeyjum vegna landshátta þar. Menn báru laupa á baki sem var bundinn með hrosshársreipum og bandi yfir höfuð svo hendur væru frjálsar á meðan gengið var. Þannig var hægt að flytja hey frá litlum heyskikum í bröttum hlíðum og fisk, egg, ull og ýmsan varning annan. Laupur var líka mælieining og voru í notkun ýmsar stærðir af laupum og ýmsar gerðir. Afar algengt var að flytja mó til eldiviðar í laupum. Færeyska orðið fyrir laup er leypur.

Orðatiltækið „Að leggja upp laupana“ vísar til slíkra rimlakassa.